Beurtkrag: Fase 2 tree 23:00 in werking | Netwerk24
Fase 2-beurtkrag sal vanaf 23:00 Vrydagaand tot 23:00 Saterdagaand geld wanneer fase 4, wat Vrydagmiddag ingestel is, ten einde loop, het Eskom Vrydagaand bekend gemaak.
Onder fase 4-beurtkrag kan Eskom tot 4 000 MW, oftewel 10% van sy nominale kapasiteit, sny om te keer dat sy kragnetwerk ineenstort.
"Die vooruitsig vir eers is dat ons fase 4-beurtkrag tussen 14:00 Vrydagmiddag en 06:00 Saterdagoggend gaan instel.
"As enigiets verander, sal Eskom sy kliënte inlig," het Nto Rikhotso, woordvoerder, gesê.
Dit volg nadat die maatskappy Donderdagmiddag skielik weer beurtkrag moes instel weens ’n gebrek aan opwekkingsvermoë. Fase 2-beurtkrag is aanvanklik vanaf 16:00 Donderdagmiddag tot 23:00 die aand ingestel, maar dit het voortgeduur tot 05:00 Vrydagoggend.
Eskom het vroegoggend weer aangedui hy moet Vrydag weer beurtkrag instel, maar aanvanklik net in fase 2.
Volgens die nutsmaatskappy is sy steenkoolreserwes nat weens die volgehoue reën in Mpumalanga en veroorsaak dit dat die steenkool moeiliker brand.